Septem contra Thebas (Aeschylus)
Septem contra Thebas (Graece: Ἑπτὰ ἐπὶ Θήβας) est Aeschyli tragoedia anno 467 a.C.n. Athenis acta, quae pugnam Eteoclis et copiarum Thebanarum contra Polynicem et socios Argivos in vetere carmine epico narratam scaenice retractat. Ultima (ac sola relicta) pars est Thebanae trilogiae ad quam pertinebant insuper Laios, Oedipus et drama satyricum Sphinx. Ita Apollinis iram Labdacidas persequentem a primo Lai peccato qui invito deo filium genuit usque ad totius stirpis internecionem explicabat. Hac tetralogia Aeschylus palmam reportavit.